Yohane

**Yohane** (li Yunani Ἰωάννης; li Aramaia ܝܘܚܢܢ; li Ge'ez ዮሐንስ; li Arab يوحنا الإنجيلي; li Latin Ioannes; li Ibrani יוחנן; li Koptik ⲓⲱⲁⲛⲛⲏⲥ ma ⲓⲱ̅ⲁ) ma **Yohane Sanura Injil** ba asese göi latötöi ia **Santo Yohane** no samösa niha sanura sura Yohane molo'ö ndra tua Gereja meföna (tradisi). Bakha ba tradisi laŵaö niha Keriso wa Yohane andrö no fagölö ira Yohane nifahaö Yesu, Yohane moroi ba Patmos ba Yohane Satua Niha Samati, heŵa'ae no latenaŵa da'a arakhagö fefu gere Zura Ni'amoni'ö modern.

## Haniha ia

I'ombakha'ö khöda Injil Yohane wa so samösa "nifahaö ni'omasi'ö Yesu" si lö mutötöi töi, si no "mamaduhu'ö ba manura" turia injil. Hulö na sanura injil andre, i'odödögö wamini'ö haniha sibai döi zanura ya'ia. Na tafaedogö zi tölu injil *sinoptik* ba na ta'angeragö wa töi zanura ya'ia Fetero awö na tatörö tödö wa Yakobo no tobali *martir* me ndröfi 44, arakhagö gofu heza faduhu dödö niha wa sanura andrö no Yohane nifahaö Yesu (heŵa'ae so zanguma'ö wa ha ibe'e hulö ya'ia zanura).

Iŵaö tradisi niha Keriso wa Yohane Sanura Injil andrö no Yohane nifahaö Yesu samösa. Baero Wetero ba Yakobo, Yohane no samösa moroi ba gotalua zi datölu börö zanuhe gereja ba Yerusalema aefa wa'amate Yesu. No samösa ia moroi ba gotalua nifahaö si felendrua. Molo'ö tradisi ya'ia nifahaö fondrege awuyu ndröfi ba safuria mate moroi ba gotaluara fefu. Laŵaö wa alaŵa sibai ndröfinia ba mate ia me irugi inötö khönia ba Nefeso aefa ndröfi 98, götö wamatörö kaisaro Traian. Börö da'ö moroi ba gotalua ndra nifahaö, ha Yohane zi lö mate tobali *martir*.

Laŵaö wa a.t. döfi 95 latibo'ö ia ba hulo Patmos, heza isura Zura Wama'ele'ö. Ba hiza so ösa zanguma'ö wa sanura Sura Wama'ele'ö no samösa niha bö'ö sotöi Yohane Satua Niha Samati ma zui niha bö'ö si lö ta'ila töi. Iforege Bauckham wanguma'ö wa khö ndra niha Keriso si föföna no fagölö ira Yohane Sanura Injil andrö ba Yohane Satua Niha Samati.

## Sanura ngawalö zura Yohane

No fabago zöndra ndra ere Zura Ni'amoni'ö i'otarai ngaotu ndröfia si-2 ba zanadrösa ba haniha zanura oi ngawalö zura Yohane (Injil Yohane, tölu zura Yohane ba sura Wama'ele'ö). Tuho nifadönira ya'ia haniha zanura oi sura andrö ba hezo zura nisura Yohane ni'ilada.

Iböbögö tradisi Ortodoks Timur zanura fefu zura Yohane khö Yohane nifahaö Yesu.

Ba ngaotu ndröfia si-6 iŵaö *Decretum Gelasianum* wa sanura Sura Yohane II ba  Sura Yohane III no samösa niha bö'ö sotöi "Yohane, samösa ere" (faigi göi Yohane Satua Niha Samati). Ira ere sejarah simane H.P.V. Nunn, ba ere sejarah si tenga niha Keriso simane Reza Aslan, ba Bart Ehrman, lö latema wa Yohane nifahaö Yesu zanura oi zura Yohane, lö na'i sambua ba gotalua zura andrö.

Faduhu dödö arakhagö fefu gere zura Ni'amoni'ö modern wa lö sambua zura Yohane nisura Yohane nifahaö Yesu., heŵa'ae so ösa ira simane J.A.T. Robinson, F.F. Bruce, Leon Morris ba Martin Hengel, sanguma'ö wa silö'ö-lö'önia sambua ba gotalua zura Yohane, töra-töra Injil Yohane,  no nisura Yohane nifahaö Yesu.

Tola manö wa injil Yohane ba si tölu zura Yohane no nisura samösa niha. Bahiza so ösa ere Zura Ni'amoni'ö sanguma'ö wa sanura zura Yohane fabö'ö moroi ba zanura injil Yohane, heŵa'ae fefu ia te'a'asogö moroi ba sambua komunitas. Molo'ö tradisi injil Yohane ba sura Yohane tohare moroi ba Nefeso, a.t. 90-100, heŵa'ae so gere Zura Ni'amoni'ö sanguma'ö wa moroi ba Suriah oi zura andrö.

Na manandrösa ba zura Wama'ele'ö, fao dödö arakhagö fefu gere Zura Ni'amoni'ö wa sanura ya'ia no niha bö'ö, ya'ia da'ö Yohane moroi ba Patmos, a.t. döfi 95, ba so ösa wöfö zura andrö soroi ba ndröfia 60 ba ginötö kaisaro Nero.

## Luo wangowasaini ya'ia

Luo wanörö-tödö khö Santo Yohane bakha ba Gereja Katolik, fa'awösa Anglikan ba ba Gereja Lutheran, te'owasaini ero 27 Desember, ngaluo si tölu ba ginötö Natal. Bakha ba kalender Trentine (ni'oguna'ö i'otarai me ifakhoi ia Paus Pius V ba ndröfi 1568) tetohugö wangowasaini ya'ia irugi 3 Januari (samigu wa'ara ma latötöi ia bakha ba liturgi Latin *Octave*). Ibatogö wamalua Octave andre Paus Pius XII ba ndröfi 1955. Afusi no la'a-la'a liturgi wanörö-tödö Santo Yohane bakha ba tradisi.

La'owasaini göi luo andre ira nifotöi fa'awösa Freemasons i'otarai ngahönö ndröfia si-18, ba ngaluo da'ö göi tefa'olo Presiden ba ya'ira nifotöi Grand Masters si bohou ndra freemasons.

## Yohane bakha ba ngawalö gambara
Bakha ba tradisi to'ölö la'oroma'ö Yohane ba zi dua ngawalö: ma samösa niha satua si so gambi safusi, ma zui samösa nono matua si lö gambi. Bakha ba seni Bizantin to'ölö la'oroma'ö ia si hulö niha satua andrö, te nihalö moroi ba lala wogambaraini Sokrates. Bakha ba seni Eropa Barat to'ölö lagambaraini ia si hulö ono matua, ba no so gambara simane ba Roma si'otarai ngaotu ndröfia si-4.

Ba gambara, adu ba ba zura nifazökhi ba ginötö nifotöi *Abad Pertengahan*, asese la'oroma'ö Santo Yohane simane onomatua soroma hulö ira'alawe (li Indonesia *feminin*) (li Inggris *androgynous*). Laböbögö lala wangoroma'ö simanö ira ere sejarah ba niha sedöna tobali samaigi gambara andrö dania. Duma-dumania gambara sangoroma'ö ya'ia hulö ira'alawe tefazökhi ena'ö abölö ahatö ia ba ndra alawe samaigi gambara andrö. Ba zimanö, iŵaö Sarah McNamer wa börö status *androgynous* Yohane andre, tola tobali ia salahi *gender* nomoro tölu, ya'ia da'ö ba gotaluara ndra alawe ba ba ndra matua ba heza tola la'ila ira samösa niha samati iramatua somasi molo'ö gamuata wa'alowalangi sangofönai'ö worasoi tödö (li Indonesia *affective piety*), solo'ö lala wanou'ö fa'auri khö Zokhö (li Inggris *devotion*) sangofönai'ö wa'alulu dödö (li Indonesia *emosi*), soya la'o'ö niha ba ginötö *Abad Pertengahan*, ba si lö faudu ba wa'aonomatua (li Indonesia *maskulinitas*).

Nidunö-dunö (li Indonesia *legenda*) nisura bakha ba zura "Halöŵö Yohanes" no tobali umbu ngawalö gambara nifazökhi ba "Abad Pertengahan". Moroi khönia tumbu zöndra wa tobali nifahaö Yohane me awuyu-wuyu ia nasa. Sambua gambara sasese te'oroma'ö fao khö Yohane ya'ia da'ö mako (li Indonesia *piala*), asese göi oroma möi baero gulö moroi ba mako andrö. Molo'ö sambua nidunö-dunö bakha ba "Halöŵö Yohane", samuza ma'ökhö tetandraigö Yohane wamadu moroi ba mako si no labe bakha langu ba wangoroma'ö wa'abölö wamatinia, ba börö wanolo Zo'aya lö manga khönia langu andrö. Tola göi lafakhai mako andrö ba Wemanga Safuria ma zui ba wehede Keriso khö Yohane ba Yakobo: "Mibadu sa nösi mako andrö khögu dania." Molo'ö *Catholic Encyclopedia* (1910), faduhu dödö niha sangila wa simbol andre awena tebörögö ba ngaotu ndröfia si-13. So nasa sambua tö nidunö-dunö sanguma'ö wa no irai larino Yohane bakha ba wanikha ba ba zahöli-höli dödö lö tekiko ia. Gambara tanöbö'ö sasese mangoroma'ö Yohane ya'ia buku ma gölu-gölu zura, si tobali tandra ngawalö zinurania. Lagambaraini göi Yohane Sanura Injil faoma moyo, sara ba gotalua ngawalö gomböila nifa'ele'ö khö Hezekieli (1:10) ba si so göi bakha ba mbuku Wama'ele'ö (4:7).


Joan_de_Joanes_-_St_John_the_Evangelist_-_WGA12061.jpg|Santo Yohane Sanura Injil nifazökhi Vicente Juan Masip (1507–1579)
Zampieri St John Evangelist.jpg|Santo Yohane Sanura Injil nifazökhi Domenichino (1621–29)
1490 Gleismüller Johannes auf Patmos anagoria.JPG|Santo Yohane Sanura Injil nifazökhi ba hulo Patmos, 1490
Piero di Cosimo (Piero di Lorenzo) - St. John the Evangelist, c. 1500.jpg|Santo Yohane Sanura Injil nifazökhi Piero di Cosimo (1504–6), Honolulu Museum of Art
El Greco, The Vision of Saint John (1608-1614).jpg |Fama'ele'ö khö Santo Yohane nifazökhi El Greco (1608–1614)
Simone Cantarini - São João Batista em Meditação.jpg|Mangandrö Santo Yohane Sanura Injil nifazökhi Simone Cantarini (1612–1648), Bologna, Italia
Sts-john-and-bartholomew-with-donor-dosso-dossi.jpg|Santo Yohane ba Bartolomeus nifazökhi Dosso Dossi
Enniscorthy St. Aidan's Cathedral East Aisle Second Window Evangelist John Detail 2009 09 28.jpg|Sandrela Gereja Katedral St. Aidan, Irlandia
Cano - San Juan.jpg|*Santo Yohane ba Mako si so langu* nifazökhi Alonzo Cano (1635–1637), Spanyol
GRM Inv. J-3182.jpg|*Santo Yohane ba moyo* nifazökhi Vladimir Borovikovsky ba Gereja Katedral Kazan, Saint Petersburg, Rusia
KellsFol291vPortJohn.jpg|Sambua potret moroi ba mbuku Book of Kells, a.t. döfi 800
El Greco 034.jpg|*Santo Yohane ba mako* nifazökhi El Greco
St-johns-seminary-st-john.jpg|Adu *Yohane Sanura Injil* ba mbagolö Seminari Santo Yohane (Massachusetts), Boston
De Grey Hours f.26.v St. John the Evangelist.png|Santo Yohane Sanura Injil bakha ba sambua zura moroi ngaotu ndröfi si-14
San Juan Evangelista, por Francisco Pacheco.jpg|*Santo Yohane Sanura Injil* nifazökhi Francisco Pacheco (1608), Museo del Prado
Prochorus and St John Miniature, 1224.jpg|Prokorus ba Santo Yohane bakha ba injil Xoranasat 1224 (sura moroi ba Armenia)


## Faigi göi

* Mataio
* Sura Mataio
* Mareko
* Sura Mareko
* Luka
* Sura Luka
* Yohane
* Injil Yohane
* Sura Yohane

## Umbu

## Khai-khai baero

* "Saint John the Apostle." ''Encyclopædia Britannica'' Online.
* Answers.com
* St. John the Evangelist at the Christian Iconography web site
* Caxton's translations of the *[[Golden Legend]]*s two chapters on St. John: Of St. John the Evangelist and The History of St. John Port Latin